Staatskapers en korruptes moet nou lig slaap
Dinsdag het nog ’n uiters bekwame Suid-Afrikaner pres. Cyril Ramaphosa se uitdaging aan sy landgenote in sy eerste staatsrede aanvaar: “Thuma Mina”, oftewel: “Stuur my.”
Adv. Shamila Batohi, nuwe nasionale direkteur van openbare vervolging (NDOV) en die eerste vrou in dié uitdagende pos, het met haar intrapslag op dié opofferingstema voortborduur: “Elkeen moet bereid wees om prys te gee wat nodig is ter wille van die goeie stryd. Ons land het ons nodig.”
Oor die pad van wanbestuur en korrupsie wat die nasionale vervolgingsgesag (NVG) tot by hierdie kruispad gestap het, is al rieme geskryf.
Adv. Shamila Batohi 18 jaar gelede as hoofgetuienisleier vir die King-kommissie van ondersoek na wedstrydknoeiery in krieket. Foto: Argief
Volstaan om te sê die vrou met dekades se ervaring as aanklaer en as raadgewer van die Internasionale Strafhof het ’n dik streep in die sand getrek toe sy sê dit sal nie verder geduld word nie.
Haar eerste taak sal wees om die ingewikkelde web van intriges, leuens en sameswering by die NVG te ontrafel.
Voorts gaan sy diegene wat “ons instellings gekorrupteer en die publiek se vertroue en die waardes van die Grondwet verraai het” tot verantwoording roep.
Dieselfde geld dié in die korporatiewe sektor wat aan growwe vergrype skuldig is.
Hulle weet wie hulle is en moet maar lig slaap.
Sy lyk vasbeslote om die Nemesis te wees van diegene wat Suid-Afrika tot by die randjie van die afgrond van staatskaping en korrupsie gedryf het.
Haar omvattende ervaring sal verhoed dat sy onder openbare druk vir geregtigheid swig en ondersoeke te gou probeer afhandel, soos wat in die Estina-saak die geval is.
Ramaphosa verdien ’n pluimpie vir die aanstellingsproses, wat algeheel bo verdenking was.
’n Paneel van kundiges buite die ANC het die NDOV-kortlys saamgestel. Ingevolge die Grondwet was hy binne sy regte om ongeag dié proses steeds sy eie kandidaat te kies.
Met die Bosasa-wolk wat oor sy kop hang, kon die versoeking groot gewees het om iemand in sy eie binnekring aan te wys.
Die boublokke van ’n stewige fondament vir die Ramaphosa-era val stadig maar seker in plek.
Plek-plek beur ’n sterk ligstraal van die “nuwe daeraad” deur die donker wolke wat die laaste paar jaar om Suid-Afrika saamgepak het.
Meer oor: Adv. Shamila Batohi | Hansie Cronjé | Nasionale Direkteur Van Openbare Vervolging (Ndov)